O‘zbekiston Respublikasi Prezidentining Qirgʻiz Respublikasi Prezidenti vazifasini bajaruvchisi bilan telefon muloqoti toʻgʻrisida

30.12.2020
O‘zbekiston Respublikasi Prezidenti Shavkat Mirziyoyev 30-dekabr kuni Qirgʻiz Respublikasi Prezidenti vazifasini bajaruvchisi Talant Mamitov bilan telefon orqali muloqot qildi.
Suhbat avvalida tomonlar kirib kelayotgan Yangi yil munosabati bilan bir-birlarini samimiy qutlab, ikki birodar xalqqa tinchlik, farovonlik va bardavom ravnaq tiladilar.
Talant Mamitov davlatimiz rahbariga koronavirus pandemiyasiga qarshi kurashda koʻrsatilgan katta koʻmak va amaliy yordam, shu jumladan, Qirgʻiziston hududlarida mobil tibbiyot markazlarini qurish loyihalari amalga oshirilgani uchun chuqur minnatdorlik bildirdi.
Ikki mamlakat oʻrtasidagi doʻstlik, yaxshi qoʻshnichilik va koʻp qirrali sheriklik aloqalarini izchil mustahkamlashning dolzarb masalalari ham muhokama qilindi.
O‘zbekiston-Qirgʻiziston hamkorligi kun tartibidagi muhim masalalarni, eng avvalo, sanoat kooperatsiyasi, savdo, iqtisodiyot va mintaqaviy transport yoʻlaklarini rivojlantirish choralarini ilgari surish muhimligi qayd etildi.
Muloqot soʻngida O‘zbekiston Respublikasi Prezidenti 2021 yil boshida Qirgʻizistondagi muhim ichki siyosiy tadbirlarni oʻtkazishda muvaffaqiyat tiladi.